ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0958/98

υποβολή: Lucio Manisco (GUE/NGL) προς την Επιτροπή

(30 Μαρτίου 1998)

Θέμα: Γεωργικές χρηματοδοτήσεις

Θα μπορούσε άραγε η Επιτροπή να αναφέρει τα ποσά των άμεσων και έμμεσων χρηματοδοτήσεων που καταβλήθηκαν στις ακόλουθες ιταλικές γεωργικές επαγγελματικές οργανώσεις: στη Συνομοσπονδία Ιταλών Γεωργών, στη Συνομοσπονδία Άμεσων Καλλιεργητών και στη Συνομοσπονδία Ιταλών Καλλιεργητών;

Προτίθεται άραγε η Επιτροπή να διευκρινίσει σε ποιά κονδύλια του προϋπολογισμού αντιστοιχούν οι προαναφερθείσες ενισχύσεις και ποιές υπηρεσίες χρηματοδοτούνται, για το τρέχον έτος και τα τελευταία τρία χρόνια;

Θα μπορούσε εξάλλου η Επιτροπή να αναφέρει αν οι τρεις προαναφερθείσες επαγγελματικές γεωργικές οργανώσεις έχουν συμμετάσχει σε ειδικά προγράμματα, ειδικότερα στον τομέα της επαγγελματικής κατάρτισης;

Απάντηση της κ.Fischler εξ ονόματος της Επιτροπής

(21 Απριλίου 1998)

Άμεση χρηματοδότηση των επαγγελματικών γεωργικών οργανώσεων της Ιταλίας:

Confederazione Agricoltori Italiani

1997 - Regione Veneto "Programma SOS Mondo rura"l: 102.500 ECU

1996 - Ταξίδι μελέτης: 8.000 ECU

Confederazione Coltivatori Diretti

1997 - Σεμινάριο - Corso per futuri dirigenti "Sviluppo delle capâcità festrionali": 15.000 ECU

1996 - Progetto formativo per Operatrici di pari opportunità in ambiente agricolo rurale: 36.711 ECU

1996 - Ταξίδι μελέτης: 8.000 ECU

1995 - Ταξίδι μελέτης: 10.000 ECU

Confederazione Italiana Coltivatori: δεν υπάρχει αίτηση

Οι επιδοτήσεις αυτές χορηγήθηκαν στο πλαίσιο του κονδυλίου B2/514 το 1995, 1996 και το οποίο τροποποιήθηκε σε B2/5122 το 1997. Το κονδύλι αυτό αφορά την κατάρτιση, την ενημέρωση και την ευαισθητοποίηση της κοινής γνώμης για την κοινή γεωργική πολιτική.
ΓΡΑΠΤΗ ΕΡΩΤΗΣΗ E-1070/98

υποβολή: Allan Macartney (ARE) προς την Επιτροπή

(6 Απριλίου 1998)

Θέμα: Υπουργική Διάσκεψη της ΠΟΕ και επιπτώσεις της ΓΣΔΕ/ΠΟΕ στην προστασία των ζώων

Έχει η Επιτροπή εξετάσει τις επιπτώσεις της ΓΣΔΕ και του ΠΟΕ στην προστασία των ζώων και στη δυνατότητα της Ευρωπαϊκής Κοινότητας να περιορίσει την ταλαιπωρία των ζώων και να απαγορεύσει τις εισαγωγές προϊόντων όπου υπήρξαν περιπτώσεις εκμετάλλευσης ή απαράδεκτα σκληρής συμπεριφοράς κατά την εξαγωγή ζώντων ζώων;

Σκοπεύει η Επιτροπή να αναφέρει το θέμα στην Υπουργική Διάσκεψη της ΠΟΕ το Μάιο και να εξασφαλίσει την προστασία των ζώων εντός της ΕΕ;

Απάντηση του Sir Leon Brittan εξ ονόματος της Επιτροπής

(8 Μαΐου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-949/98 του κ. Watts(1).

(1) EE C 354 της 19.11.1998.
ΓΡΑΠΤΗ ΕΡΩΤΗΣΗ E-1692/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Βόρεια διάσταση της Ένωσης

Η Διάσκεψη Κορυφής του Λουξεμβούργου αποφάσισε, κατόπιν πρωτοβουλίας της Φινλανδίας, να συμπεριλάβει στην ημερήσια διάταξή της την βόρεια διάσταση της Ένωσης. Με ποιον τρόπο, και βάσει ποιου χρονοδιαγράμματος, προτίθεται η Επιτροπή να αρχίσει τις προετοιμασίες για την προώθηση της πρωτοβουλίας αυτής;

Πώς θα ληφθούν υπόψη, κατά την ανανέωση του προγράμματος Tacis της Ένωσης, οι στόχοι της βόρειας διάστασης εν σχέσει με το περιβάλλον, την ασφάλεια, την ενέργεια και την συνεργασία στις παραμεθόριες περιοχές;

Απάντηση του κ.Van den Broek εξ ονόματος της Επιτροπής

(29 Ιουνίου 1998)

Η Επιτροπή, ανταποκρινόμενη σε αίτημα των Ευρωπαϊκών Συμβουλίων του Λουξεμβούργου και του Κάρντιφ, θα υποβάλει ενδιάμεση έκθεση στο Ευρωπαϊκό Συμβούλιο της Βιέννης, το Δεκέμβριο 1998. Έχουν ήδη αρχίσει οι προπαρασκευαστικές εργασίες.

Η προετοιμασία, επίσης, ενός νέου κανονισμού Tacis βρίσκεται υπό εξέλιξη. Στο πλαίσιο της εν λόγω διαδικασίας, η Επιτροπή θα αναφερθεί σίγουρα στη θέση της βόρειας διάστασης στο νέο πρόγραμμα.
ΓΡΑΠΤΗ ΕΡΩΤΗΣΗ E-0053/98 υποβολή: Markus Ferber (PPE) προς την Επιτροπή (29 Iανουαρίου 1998)

Θέμα: Προώθηση της κοινοτικής έρευνας για την περιοχή Bayerisch-Schwaben

Μπορεί η Επιτροπή να παράσχει τα ακόλουθα στοιχεία σχετικά με το ύψος κοινοτικών πιστώσεων ΕΤΑ για την περιοχή Bayerisch-Schwaben το έτος 1997:

1. Σε τί ύψος ανήλθαν το έτος 1997 οι πιστώσεις ΕΤΑ που εισέρρευσαν στην περιοχή Bayerisch-Schwaben;

2. Σε τί ύψος ανήλθαν και για ποιά μέτρα εισέρρευσαν το 1997 κοινοτικές πιστώσεις ΕΤΑ σε συγκρίσιμες περιοχές άλλων κρατών μελών;

3. Σε τί ύψος ανήλθαν το 1997 οι πιστώσεις ΕΤΑ, κατανεμημένες ανά είδος συμβαλλομένου (πανεπιστήμια, ερευνητικά ιδρύματα, ΜΜΕ, μεγάλες βιομηχανικές μονάδες κ.λπ.) που εισέρρευσαν στα επιμέρους ομόσπονδα γερμανικά κρατίδια;

4. Ποιός είναι ο αριθμός των αιτήσεων για χορήγηση ενισχύσεων ΕΤΑ το 1997 ανά είδη προγραμμάτων και ανά κράτη μέλη;

5. Σε τί ποσοστό ανέρχεται το μερίδιο συμμετοχής των ΜΜΕ μεταξύ των υποβαλλόντων αιτήσεις για ενισχύσεις ΕΤΑ το έτος 1997 στην Κοινότητα και στη Γερμανία;

Συμπληρωματική απάντηση της κας Cresson εξ ονόματος της Επιτροπής (13 Μαΐου 1998)

1., 3., 4. και 5. Επειδή περιλαμβάνει πίνακες, καθώς και λεπτομέρειες για τα χρηματικά ποσά που διατίθενται στην έρευνα εκ μέρους του Ευρωπαϊκού Ταμείου Περιφερειακής Ανάπτυξης (ΕΤΠΑ) η επίμαχη απάντηση διαβιβάζεται απευθείας στο Αξιότιμο Μέλος καθώς και στη Γενική Γραμματεία του Κοινοβουλίου.

2. Η Επιτροπή θεωρεί ότι η σύγκριση μεταξύ περιφερειών αποτελεί ευαίσθητο ζήτημα, επειδή τα εν λόγω στοιχεία δεν αντανακλούν το πραγματικό όφελος που μπορεί να αποκομίσει μια περιφέρεια από τα κοινοτικά ερευνητικά προγράμματα. Το κύριο πλεονέκτημα από τη συμμετοχή στα πολυεταιρικά και διεθνικά αυτά προγράμματα είναι ότι έκαστος εταίρος έχει πρόσβαση στο σύνολο των αποτελεσμάτων του έργου στο οποίο συμμετέχει, όποια και να είναι η χρηματοδότηση που λαμβάνει από την Κοινότητα. Μια άλλη σπουδαία συνέπεια είναι η δημιουργία και η ανάπτυξη ερευνητικών υποδομών σε ευρωπαϊκό επίπεδο (για παράδειγμα ερευνητικών δικτύων).
ΓΡΑΠΤΗ ΕΡΩΤΗΣΗ E-1131/98 υποβολή: Josι Salafranca Sαnchez-Neyra (PPE) προς την Επιτροπή (24 Απριλίου 1998)

Θέμα: Ανθρώπινα δικαιώματα στην Κίνα

Μπορεί η Επιτροπή να εξηγήσει τους λόγους για τους οποίους η Ευρωπαϊκή Επιτροπή δεν υπεστήριξε ψήφισμα της Επιτροπής Ανθρωπίνων Δικαιωμάτων των Ηνωμένων Εθνών σχετικά με τα ανθρώπινα δικαιώματα στην Κίνα και να αναφέρει ποία υπήρξε η θέση του κ. Wei Jingshen επί του θέματος κατά τις συζητήσεις του με την Επιτροπή;

Απάντηση του Sir Leon Brittan εξ ονόματος της Επιτροπής (8 Μαΐου 1998)

Η Ένωση διεξάγει διάλογο με την Κίνα για τα δικαιώματα του ανθρώπου, που ελπίζει να είναι εποικοδομητικός. Λόγω των ενθαρρυντικών δειγμάτων εκ μέρους της Κίνας, η Ένωση αποφάσισε να μην καταθέσει με δική της πρωτοβουλία ή από κοινού με άλλους το 1998 ψήφισμα για την Κίνα στο πλαίσιο της επιτροπής των Ηνωμένων Εθνών για τα δικαιώματα του ανθρώπου. Έγινε, ωστόσο, αναφορά στην Κίνα στο πλαίσιο της εισαγωγικής ομιλίας που εξεφώνησε η βρετανική προεδρία εξ ονόματος της Ευρωπαϊκής Ένωσης, στο πλαίσιο της οποίας υπογραμμίστηκε η σημασία που δίδεται στην ολοκλήρωση του εν λόγω διαλόγου με κατάληξη σε συγκεκριμένα αποτελέσματα. Η Ευρωπαϊκή Ένωση θα πραγματοποιεί τακτικά αξιολόγηση της πολιτικής της στο πλαίσιο των εν λόγω αποτελεσμάτων. Κατά τη διάρκεια των συζητήσεων με την Επιτροπή, ο κ. Wei Jingsheng διατύπωσε επιφυλάξεις για την πολιτική που ακολουθεί η Ένωση.
ΓΡΑΠΤΗ ΕΡΩΤΗΣΗ P-1531/98 υποβολή: Arthur Newens (PSE) προς την Επιτροπή (8 Μαΐου 1998)

Θέμα: Διάσκεψη Κορυφής για τη συνεργασία Ασίας- Ευρώπης (ASEM) του 1998 στο Λονδίνο

Μετά την πρόσφατη διάσκεψη κορυφής για τη συνεργασία Ασίας - Ευρώπης στο Λονδίνο, θα μπορούσε να μου απαντήσει ο Επίτροπος στα ακόλουθα:

- πραγματοποιήθηκαν καθόλου συζητήσεις για το ζήτημα των ανθρωπίνων δικαιωμάτων, ιδίως σχετικά με την κατάσταση στη Μπούρμα και στο Ανατολικό Τιμόρ, και κατεβλήθησαν προσπάθειες για να διατηρηθούν αυτά τα θέματα στην ημερήσια διάταξη;

- εξέφρασαν οι εκπρόσωποι της ΕΕ την συμπαράστασή τους προς τις απόψεις του Πρωθυπουργού Μαχατίρ ότι η χρηματιστηριακή κερδοσκοπία αποτελεί σημαντική αιτία της οικονομικής κρίσης στην Άπω Ανατολή; Μπορεί ο Επίτροπος να αναφέρει λεπτομέρειες;

- συζητήθηκε καθόλου το θέμα της μεταρρύθμισης του διεθνούς νομισματικού συστήματος, εκτός των μεταρρυθμίσεων που συνιστώνται στις επί μέρους χώρες, και ποια ήταν η φύση των προτάσεων που διατυπώθηκαν;

Απάντηση του κ.Marνn εξ ονόματος της Επιτροπής (2 Ιουνίου 1998)

Η δεύτερη συνάντηση κορυφής Ευρώπης Ασίας (ASEM) που πραγματοποιήθηκε στο Λονδίνο στις 3-4 Απριλίου 1998 έδωσε την ευκαιρία για ουσιαστικό πολιτικό διάλογο μεταξύ αρχηγών κρατών και κυβερνήσεων των δύο περιοχών. Αυτός περιελάμβανε ορισμένα παγκόσμια και περιφερειακά θέματα, με έμφαση στην όλο και μεγαλύτερη αλληλεπίδραση που παρατηρείται στον κόσμο που ζούμε σήμερα καθώς και στο θέμα των δικαιωμάτων του ανθρώπου. Τα συγκεκριμένα προβλήματα της Βιρμανίας και του Ανατολικού Τιμόρ δεν συζητήθηκαν στη συνεδρίαση της ολομέλειας, αλλά οι επανειλημμένες διμερείς συναντήσεις που πραγματοποιήθηκαν στο περιθώριο της συνάντησης κορυφής επέτρεψαν να συζητηθούν τα εν λόγω θέματα.

Οι αρχηγοί των κρατών και των κυβερνήσεων συζήτησαν επίσης την τρέχουσα οικονομική και χρηματοπιστωτική κατάσταση στην Ασία και εξέφρασαν την πεποίθηση ότι, όταν εφαρμοστούν όλες οι αναγκαίες μεταρρυθμίσεις στην πολιτική και υπάρξει έντονη αμοιβαία στήριξη θα αποκατασταθεί η χρηματοπιστωτική ισορροπία. Σ'αυτό το πλαίσιο, οι αρχηγοί των κρατών και των κυβερνήσεων συζήτησαν τους τρόπους, με τους οποίους θα ήταν δυνατή η μεταρρύθμιση και η ενίσχυση του διεθνούς χρηματοπιστωτικού συστήματος. Επίκεντρο των συζητήσεων αποτέλεσαν η πρόληψη των κρίσεων και η μείωση της ευαισθησίας των εγχώριων χρηματοπιστωτικών συστημάτων σε ενδεχόμενες αναταραχές, συμπεριλαμβανομένης της αστάθειας που προκαλεί η κερδοσκοπία. Ζήτησαν επίσης την ενίσχυση των δυνατοτήτων του Διεθνούς Νομισματικού Ταμείου (ΔΝΤ), ώστε αυτό να ανταποκρίνεται στις χρηματοπιστωτικές δυσκολίες, την επέκταση και την αυξημένη διαφάνεια της παγκόσμιας εποπτείας του ΔΝΤ και την ενίσχυση της συνεργασίας, της διευθέτησης και της επίβλεψης χρηματοπιστωτικών τομέων και τη βελτίωση της διαφάνειας στις χρηματοπιστωτικές αγορές, συμπεριλαμβανομένης της δυνατότητας παρακολούθησης της ροής βραχυπρόθεσμων κεφαλαίων.

Περισσότερες λεπτομέρειες για τα συμπεράσματα της συνάντησης κορυφής περιέχονται στη δήλωση του προέδρου που εκδόθηκε κατά την ολοκλήρωση της συνάντησης και στη χωριστή δήλωση για τη χρηματοπιστωτική και οικονομική κατάσταση στην Ασία.
ΓΡΑΠΤΗ ΕΡΩΤΗΣΗ P-1942/98 υποβολή: Ernesto Caccavale (UPE) προς την Επιτροπή (11 Iουνίου 1998)

Θέμα: Παραβίαση της κοινοτικής νομοθεσίας επί θεμάτων προστασίας του περιβάλλοντος κατά την κατασκευή αιολικού πάρκου στο Alto Sannio

Στην Ιταλία, και συγκεκριμένα στην περιοχή Alto Sannio (επαρχία Μπενεβέντο), κατασκευάζεται αιολικό πάρκο 600 περίπου ανεμογεννητριών. Μολονότι η περιοχή αυτή είναι αναδασωτέα και στην οποία η Ευρωπαϊκή Κοινότητα είχε χορηγήσει πιστώσεις για τη διατήρηση του φυσικού κάλους και του τοπίου καθώς και τη δημιουργία ορεινής τουριστικής ζώνης, η Περιφέρεια της Καμπανίας, χρησιμοποιώντας άλλους κοινοτικούς πόρους, προγραμμάτισε την κατασκευή ορισμένων δικτύων μεταφοράς ηλεκτρικής ενέργειας, εν μέρει υπογειωμένων και εν μέρει εναερίων, για τη μεταφορά της ηλεκτρικής ενέργειας στα δίκτυα της ENEL. Πρέπει να επισημάνουμε ότι η κατασκευή του εν λόγω σταθμού αιολικής ενέργειας προγραμματίστηκε να κατασκευαστεί στο ύπαιθρο, παρά τις ευρωπαϊκές οδηγίες για την προστασία, την αποκατάσταση και την αξιοποίηση της περιοχής από την άποψη του τοπίου, του περιβάλλοντος, καθώς και το ιστορικό και αρχαιολογικό ενδιαφέρον της. Είναι πράγματι ορατές οι επικίνδυνες συνέπειες των έργων αυτών: εκβραχισμοί, καταπλακώσεις πηγών, εκατομμύρια κυβικά μέτρα χωμάτων πεταμένων στις κορυφές των βουνών, εργασίες εκσκαφής σε ζώνες όπου γίνονται κατολισθήσεις. Εξάλλου, δεν ζητήθηκε η άποψη της κοινής γνώμης σχετικά με τις επιλογές αυτές, όπως ρητά προβλέπεται από την οδηγία ΕΟΚ αριθ. 85/337 ((EE L 175 της 05.07.1985, σελ. 40)) του Συμβουλίου της 27ης Ιουνίου 1985. Κατόπιν των ανωτέρω ερωτάται η Επιτροπή:

1. εάν δεν συνιστά διασπάθιση του κοινοτικού χρήματος η χορήγηση κοινοτικών πιστώσεων στην ίδια περιοχή για τη χρηματοδότηση ασύμβατων μεταξύ τους προγραμμάτων;

2. δεν θεωρεί ότι η κατασκευή του αιολικού αυτού πάρκου, μολονότι γίνεται με την αξιέπαινη πρόθεση να δημιουργηθεί μία εναλλακτική και ανανεώσιμη πηγή ενέργειας, αποτελεί προϊόν απερίσκεπτης χωροταξικής πολιτικής η οποία μπορεί να έχει ως συνέπεια μία ανεπανόρθωτη οικολογική αναστάτωση με όλες τις σοβαρές συνέπειες για τη δασική κληρονομιά και την πανίδα;

3. εάν πληρούνται οι προϋποθέσεις για την κίνηση διαδικασίας επί παραβάσει κατά του ιταλικού κράτους λόγω παραλείψεων και μη εφαρμογής των κοινοτικών οδηγιών σε θέματα προστασίας του περιβάλλοντος;

Απάντηση της κας Wulf-Mathies εξ ονόματος της Επιτροπής (24 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0785/98 υποβολή: Rijk van Dam (I-EDN) και Frits Castricum (PSE) προς την Επιτροπή (18 Μαρτίου 1998)

Θέμα: Χρηματοδότηση της υποδομής του λιμένος του Zeebrugge

Σύμφωνα με την εφημερίδα «Financieel Economische Tijd» στις 31 Ιανουαρίου 1998 η Κυβέρνηση της Φλάνδρας εξετάζει το ενδεχόμενο να επενδύσει ποσό ύψους 1,8 δισεκ. Βελγικών Φράγκων στο λιμένα του Zeebrugge έτσι ώστε να καταστεί δυνατή η εγκατάσταση της σουηδικής επιχείρησης παραγωγής ξύλου «Stora» στο λιμένα της πόλης. Η επένδυση αυτή περιλαμβάνει, εκτός από τη χρηματοδότηση της υποδομής του λιμένα, και την εξασφάλιση μιας μηχανοκίνητης αποβάθρας (lash.ship), η οποία είναι αναγκαία για τη θαλάσσια μεταφορά σκαφών εσωτερικής ναυσιπλοΐας.

Μπορεί η Επιτροπή να αναφέρει ποιές διευκολύνσεις διαθέτει ο λιμένας του Zeebrugge ή επιθυμεί να εξασφαλίσει για την ανάπτυξη ενός κέντρου διανομής που θα εξυπηρετεί τη σουηδική επιχείρηση «Stora» και κατά πόσο η Κυβέρνηση της Φλάνδρας και/ή άλλες αρχές πρόκειται να αναμιχθούν σ' αυτό το έργο;

Θεωρεί η Επιτροπή ότι η ενίσχυση αυτή εκ μέρους των αρχών της Φλάνδρας είναι συμβατή με τις αρχές του θεμιτού ανταγωνισμού;

Θεωρεί η Επιτροπή ως παραδεκτό το γεγονός ότι η μηχανοκίνητη αυτή αποβάθρα θα συνυπολογίζεται στην υποδομή του λιμένα αν και θα λειτουργεί εκτός αυτού;

Επιτρέπεται ένας λιμένας να εξασφαλίζει για τους πελάτες μηχανοκίνητη αποβάθρα χωρίς οι πελάτες αυτοί να αναλαμβάνουν το πλήρες κόστος κατασκευής της;

Απάντηση του κ. Kinnock εξ ονόματος της Επιτροπής (15 Μαΐου 1998)

Η Επιτροπή δεν γνωρίζει την ύπαρξη προγραμματισμένων επενδύσεων στο λιμάνι του Zeebrugge για την κατασκευή κέντρου διανομής της σουηδικής χαρτοβιομηχανίας Stora, ούτε έχει καταστεί αποδέκτης πληροφοριών για την τυχόν εμπλοκή της φλαμανδικής ή άλλης κυβέρνησης σε ένα τέτοιο έργο.

Όταν δημόσιες επενδύσεις ευνοούν ορισμένες επιχειρήσεις εις βάρος άλλων, οι επενδύσεις αυτές θεωρούνται ως κρατικές ενισχύσεις, εκτός εάν εμπίπτουν στις εξαιρέσεις που προβλέπονται στην Συνθήκη ΕΚ.

Η Επιτροπή θα ζητήσει πληροφορίες από τις βελγικές αρχές με βάση τα άρθρα 92 και 93 της Συνθήκης ΕΚ, σε σχέση με τα σημεία που θίγουν τα Αξιότιμα Μέλη του Κοινοβουλίου.
ΓΡΑΠΤΗ ΕΡΩΤΗΣΗ P-1109/98 υποβολή: Luigi Florio (PPE) προς την Επιτροπή (30 Μαρτίου 1998)

Θέμα: Προστασία των ευρωπαοκών οίνων ονομασίας ελεγχόμενης προέλευσης

Θα μπορούσε να αναφέρει η Επιτροπή εάν είναι ενήμερη για το γεγονός ότι στις ΗΠΑ υπάρχουν οινοπαραγωγικές εκμεταλλεύσεις που παράγουν και στη συνέχεια διοχετεύουν στο εμπόριο οίνους στους οποίους δίνουν το όνομα ορισμένων εκ των πλέον γνωστών ευρωπαϊκών οίνων ονομασίας ελεγχόμενης προέλευσης και κυρίως ιταλικών;

Τούτο κατέστη δυνατό εξ αιτίας της ελλείψεως νομικών μέσων για την κατοχύρωση των ευρωπαϊκών οίνων ονομασίας ελεγχόμενης προέλευσης σε τρίτες χώρες εκτός Ευρώπης οι οποίες δεν προσχώρησαν, στο πλαίσιο των συμφωνιών της ΓΣΔΕ, στη συμφωνία της Λισσαβώνας.

Δεν κρίνει η Επιτροπή ότι είναι σκόπιμο να αναλάβει πρωτοβουλίες για τη συγκράτηση της διευρύνσεως του φαινομένου αυτού, το οποίο μπορεί να επιφέρει σοβαρές ζημίες στην ευρωπαϊκή αμπελοοινική παραγωγή, υπονομεύοντας την εικόνα των πλέον ονομαστών κρασιών μας και την εμπορία τους στις εσωτερικές και τις διεθνείς αγορές;

Απάντηση του κ. Fischler εξ ονόματος της Επιτροπής (30 Απριλίου 1998)

Η Επιτροπή είναι ενήμερη των γεγονότων που αναφέρει ο Αξιότιμος Βουλευτής.

Πράγματι, η συμφωνία του Παγκόσμιου Οργανισμού Εμπορίου (ΠΟΕ) σχετικά με τις απόψεις των δικαιωμάτων ιδιοκτησίας που θίγουν το εμπόριο (ADPIC), που υπογράφηκε από την Κοινότητα το 1994, υποχρεώνει τα κράτη μέλη του ΠΟΕ να προστατεύουν τις γεωγραφικές ενδείξεις των άλλων κρατών μελών. Εντούτοις, η συμφωνία αυτή προβλέπει εξαιρέσεις, ιδιαίτερα το άρθρο 24, παράγραφος 4, το οποίο επιτρέπει στα μέλη του ΠΟΕ να επιτρέπουν την ομοιόμορφη χρήση μιας συγκεκριμένης γεωγραφικής ένδειξης ενός άλλου κράτους μέλους, η οποία προσδιορίζει τους οίνους ή τα οινοπνευματώδη ποτά, στα άτομα που κατοικούν στο έδαφος του, τα οποία χρησιμοποίησαν τις γεωγραφικές ενδείξεις κατά συνεχή τρόπο, είτε κατά την διάρκεια τουλάχιστον 10 ετών πριν την 15 Απριλίου 1994, ή καλή τη πίστη.

Στο πλαίσιο της μέριμνας για τον σεβασμό των δικαιωμάτων της στο πλαίσιο του ΠΟΕ, η Κοινότητα έχει επίσης πρωταρχικό στόχο στον αμπελοοινικό τομέα την σύναψη διμερών συμφωνιών με στόχο την αύξηση της προστασίας των γεωγραφικών ενδείξεων, όπως προβλέπεται στο άρθρο 24, παράγραφος 1 της εν λόγω συμφωνίας.

Όσον αφορά ιδιαίτερα την περίπτωση που ανέφερε ο Αξιότιμος Βουλευτής, η Επιτροπή ασκεί όλες τις αναγκαίες προσπάθειες προκειμένου να πραγματοποιηθεί διαπραγμάτευση σχετικά με το θέμα αυτό με τις Ηνωμένες Πολιτείες της Αμερικής.
ΓΡΑΠΤΗ ΕΡΩΤΗΣΗ E-1559/98 υποβολή: Graham Watson (ELDR) προς την Επιτροπή (19 Μαΐου 1998)

Θέμα: Εθνοτικές μειονότητες και Ευρωπαοκά όργανα

Τί σχέδια πρέπει να εφαρμόσει η Επιτροπή για τις εθνοτικές μειονότητες, αντίστοιχα με τα προγράμματα που εφαρμόστηκαν για να ξεπεραστούν οι διακρίσεις κατά των γυναικών;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-1557/98, E-1558/98 και E-1559/98 (15 Ιουνίου 1998)

Η πρόσληψη του προσωπικού πραγματοποιείται πάντα βάσει του άρθρου 27 του κανονισμού υπηρεσιακής καταστάσεως, το οποίο ορίζει σαφώς ότι αυτή πρέπει να γίνεται με την ευρύτερη δυνατή γεωγραφική βάση μεταξύ των υπηκόων των κρατών μελών, χωρίς διάκριση λόγω φυλής, πολιτικών, φιλοσοφικών ή θρησκευτικών πεποιθήσεων, φύλου ή γενετήσιου προσανατολισμού και ανεξάρτητα από την προσωπική ή οικογενειακή κατάστασή τους.

Συνεπώς, η Επιτροπή δεν θεώρησε σκόπιμο να θέσει σε εφαρμογή προγράμματα θετικών ενεργειών για την προώθηση των εθνοτικών μειονοτήτων στις υπηρεσίες της.
ΓΡΑΠΤΗ ΕΡΩΤΗΣΗ E-1317/98 υποβολή: Josι Garcνa-Margallo y Marfil (PPE) προς την Επιτροπή (29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την «επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης». Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στην Ιταλία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής (2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997 ((ΕΕ C 236 της 2.8.1997. )), τον κανονισμό του Συμβουλίου (ΕΚ) αριθ. 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών ((ΕΕ L 209 της 2.8.1997 )), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2). Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Ιταλίας ανερχόταν σε 9,7% του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 9,5% του ΑΕΠ. Η κατάσταση αυτή οδήγησε σε απόφαση του Συμβουλίου στις 26 Σεπτεμβρίου 1994 περί ύπαρξης υπερβολικού ελλείμματος στην Ιταλία (άρθρο 104Γ, παράγραφος 6, της συνθήκης ΕΚ). Tην περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική της Ιταλίας ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και στην τήρηση των κριτηρίων σύγκλισης σχετικά με τη δημοσιονομική κατάσταση. Επιπλέον, οι παράγραφοι 9 και 11 του άρθρου 104Γ, που αναφέρονται στις κυρώσεις, δεν εφαρμόστηκαν κατά τη διάρκεια του δεύτερου σταδίου της ΟΝΕ.
ΓΡΑΠΤΗ ΕΡΩΤΗΣΗ E-1551/98 υποβολή: Rainer Wieland (PPE) προς το Συμβούλιο (25 Μαΐου 1998)

Θέμα: Υποχρέωση σήμανσης των αυτοκινήτων

Από τις 1.6.1998, οι οδηγοί των οποίων τα αυτοκίνητα έχουν πινακίδες με το σήμα της ΕΕ δεν υποχρεούνται να φέρουν στα ταξίδια τους εντός της Ένωσης συμπληρωματικό σήμα που να υποδεικνύει τη χώρα προέλευσής τους (D, SF κ.λπ.).

Πάνω σε ποιά νομοθετήματα στηρίζεται αυτό το πόρισμα των διαπραγματεύσεων;

Σε ποιό βαθμό συμπεριέλαβε το Συμβούλιο την Ελβετία στις σχετικές διαπραγματεύσεις;

Συμμετείχε καθ' οιονδήποτε τρόπο η Ελβετία στις διαπραγματεύσεις που οδήγησαν σε αυτό το αποτέλεσμα ή ερωτήθηκε ή ενημερώθηκε μόνο πριν ή κατά τη διάρκεια της σχετικής διαδικασίας;

Είχε ποτέ την πρόθεση το Συμβούλιο να συμπεριλάβει την Ελβετία στο μέτρο αυτό;

Ποιοί ήταν οι λόγοι για να μη συμπεριληφθεί η Ελβετία;

Προτίθεται το Συμβούλιο να συμπεριλάβει στο μέλλον την Ελβετία στην εφαρμογή του μέτρου αυτού;

Εάν όχι, ποιοί είναι οι λόγοι;

Εάν ναι, πότε προτίθεται να το υλοποιήσει;

Απάντηση (20 Ιουλίου 1998)

1. Η πρόταση κανονισμού του Συμβουλίου σχετικά με την αναγνώριση στην ενδοκοινοτική κυκλοφορία του διακριτικού σήματος του κράτους μέλους ταξινόμησης των μηχανοκινήτων οχημάτων και των ρυμουλκουμένων τους ((Πρόταση της Επιτροπής της 15ης Ιουλίου 1997 (ΕΕ C 290 της 24ης Σεπτεμβρίου 1997, σ. 25). )) βασίζεται στο άρθρο 75, παράγραφος 1, σημείο δ της Συνθήκης για την ίδρυση της Ευρωπαϊκής Κοινότητας.

Η νομική βάση δεν αμφισβητήθηκε ούτε από το Ευρωπαϊκό Κοινοβούλιο ((Η γνώμη του Ευρωπαϊκού Κοινοβουλίου σε πρώτη ανάγνωση διατυπώθηκε στις 18 Φεβρουαρίου 1998. )) ούτε από το Συμβούλιο ((Το Συμβούλιο καθόρισε την κοινή θέση σχετικά με την πρόταση αυτή κατά τη σύνοδό του στις 5Ιουνίου 1998. )).

2. Το Συμβούλιο δεν προέβη σε διαβούλευση με τρίτο κράτος, όπως η Ελβετία, για την έκδοση κοινοτικής νομικής πράξης όπως αυτή στην οποία αναφέρεται ο αξιότιμος Βουλευτής.

3. Σημειωτέον ότι η συμφωνία της 30ής Νοεμβρίου 1992 μεταξύ Κοινότητας και Ελβετίας σχετικά με τις οδικές και τις σιδηροδρομικές εμπορευματικές μεταφορές ((ΕΕ L 373 της 21ης Δεκεμβρίου 1992, σ. 34. )) συνέστησε μικτή Επιτροπή, η οποία απαρτίζεται από αντιπροσώπους της Κοινότητας και της Ελβετίας. Η εν λόγω επιτροπή προβαίνει σε «τακτικές ανταλλαγές πληροφοριών για γενικά θέματα της πολιτικής χερσαίων εμπορευματικών μεταφορών».